Монгол Улсын Их Хурлын 2008 оны хаврын ээлжит чуулганы Нийгмийн бодлого, боловсрол, соёл, шинжлэх ухааны байнгын хорооны 5 дугаар сарын 21-ний өдөр /Лхагва гариг/-ийн хуралдаан **10 цаг 30 минутад** Төрийн ордны "В" танхимд эхлэв.

            Байнгын хорооны дарга, УИХ-ын гишүүн Т.Ганди ирц, хэлэлцэх асуудлыг танилцуулж, хуралдааныг даргалав.

 Хуралдаанд ирвэл зохих 18 гишүүнээс 10 гишүүн ирж, 55.5 хувийн ирцтэй байв. Үүнд:

            **Чөлөөтэй:** Ч.Авдай, С.Ламбаа, К.Саираан, Ц.Сүхбаатар

            **Өвчтэй**: Л.Гансүх, Д.Дондог, Л.Одончимэд

 **Тасалсан:** Л.Гүндалай

Нэг.Хөдөлмөрийн аюулгүй байдал, эрүүл ахуйн тухай, Хөдөлмөрийн тухай хуульд нэмэлт, өөрчлөлт оруулах тухай хуулийн төсөл /эцсийн хэлэлцүүлэг/

Хэлэлцэж буй асуудалтай холбогдуулан Нийгмийн хамгаалал, хөдөлмөрийн дэд сайд С.Чинзориг, тус яамны ахлах мэргэжилтэн Ц.Батнасан, УИХ-ын Тамгын газрын зөвлөх О.Баяраа, Нийгмийн бодлого, боловсрол, соёл, шинжлэх ухааны байнгын хорооны референт С.Цолмон нарын бүрэлдэхүүнтэй ажлын хэсэг байлцав.

Хуулийн төслийг эцсийн хэлэлцүүлэгт бэлтгэсэн тухай ажлын хэсгийн ахлагч, УИХ-ын гишүүн Г.Адъяа танилцуулав.

Танилцуулгатай холбогдуулан УИХ-ын гишүүн Б.Эрдэнэсүрэнгийн асуусан асуултад УИХ-ын гишүүн Г.Адъяа хариулж, тайлбар хийв.

Дараахь зарчмын зөрүүтэй саналын томъёоллоор санал хураалт явуулав:

**Т.Ганди**:-УИХ-ын гишүүн Ц.Сүхбаатар, Ч.Авдай, Г.Адъяа, Ц.Баярсайхан нарын гаргасан Төслийн 22.1-ийн дор дурдсан заалтуудыг дараахь байдлаар өөрчлөн найруулах:

22.1.1.Хөдөлмөрийн аюулгүй байдал, эрүүл ахуйн талаархи төрийн бодлогыг хэрэгжүүлэх,

22.1.2.хөдөлмөрийн аюулгүй байдал, эрүүл ахуйн талаар төрийн захиргааны бусад төв байгууллага, аймаг, нийслэлийн нутгийн өөрөө удирдах болон захиргааны байгууллага, ажил олгогч, ажилтны төлөөлөгчдийн байгууллага, тэдгээрийн мэргэжлийн салбар, төрийн бус байгууллагын хоорондын ажлын уялдаа холбоог хангах

22.1.3.төрийн захиргааны төв болон холбогдох мэргэжлийн байгууллагатай хамтарч хөдөлмөрийн аюулгүй байдал, эрүүл ахуйн асуудлаар салбар дундын эрх зүйн баримт бичиг боловсруулж, батлах

22.1.6.хөдөлмөрийн аюулгүй байдал, эрүүл ахуйн мэргэжлийн боловсон хүчний асуудлаар холбогдох байгууллагад санал оруулах

22.1.7.хөдөлмөрийн аюулгүй байдал, эрүүл ахуйн сургалтын болон шалгалт авах журам тогтоох,

22.1.8.үйлдвэрлэлийн осол, мэргэжлээс шалтгаалсан өвчин, хурц хордлогын талаархи тайлан гаргах, хөдөлмөрийн хортой, аюултай нөхцөл бүхий ажлын байрны мэдээллийн сан бүрдүүлэх, холбогдох газар, олон нийтэд мэдээлэх

22.1.9.Хөдөлмөрийн аюулгүй байдал, эрүүл ахуйн асуудлаар олон улсын хамтын ажиллагааг хөгжүүлэх гэсэн саналыг дэмжиж байгаа гишүүд гараа өргөнө үү.

Зөвшөөрсөн                  7

Татгалсзан                   3

Бүгд                             10

Гишүүдийн олонхийн саналаар дэмжигдлээ.

2.Төслийн 30.1, 30.2-ыг дараахь байдлаар өөрчлөн найруулах:

30.1.Мэргэжлээс шалтгаалсан өвчний жагсаалтыг эрүүл мэндийн асуудал эрхэлсэн төрийн захиргааны төв байгууллага батална.

30.2.Үйлдвэрлэлийн осол, хурц хордлого, мэргэжлээс шалтгаалах өвчний улмаас хөдөлмөрийн чадвар алдалт, түүний хувь хэмжээ, хугацааг Нийгмийн даатгалын тухай хуульд заасны дагуу Эмнэлэг, хөдөлмөрийн магадлах комисс шийдвэрлэнэ гэсэн саналыг дэмжиж байгаа гишүүд гараа өргөнө үү.

УИХ-ын гишүүн Б.Эрдэнэсүрэн санал хэлж, УИХ-ын гишүүн Г.Адъяа тайлбар хийв.

Зөвшөөрсөн                  7

Татгалсзан                   3

Бүгд                             10

Гишүүдийн олонхийн саналаар дэмжигдлээ.

3.Төслийн 31.1-ийг "ажлын байрны хөдөлмөрийн нөхцлийн үнэлгээг хөдөлмөрийн хяналтын асуудал эрхэлсэн төрийн захиргааны байгууллагаар хийлгэх" гэж өөрчилж, төслийн 28.1-д 5 дахь заалт болгон шилжүүлэх,

УИХ-ын гишүүн Б.Эрдэнэсүрэн санал хэлж, УИХ-ын гишүүн Г.Адъяа тайлбар хийж, ажлын хэсэг уг саналаа татаж авсан учраас санал хураалгах шаардлагагүй гэж үзэв.

4.Төслийн 31-р зүйлд "31.1.Химийн хорт болон аюултай бодис, түүнийг агуулсан түүхий эд, материал ашиглан үйл ажиллагаа явуулж байгаа ажлын байрны хөдөлмөрийн нөхцлийн үнэлгээг жилд нэгээс доошгүй удаа хөдөлмөрийн хяналтын асуудал эрхэлсэн төрийн захиргааны байгууллагаар хийлгэнэ" гэсэн хэсэг нэмэх гэсэн саналыг агуулга, зарчмын хувьд дэмжиж байгаа гишүүд гараа өргөнө үү.

УИХ-ын гишүүн Б.Эрдэнэсүрэн санал хэлж, УИХ-ын гишүүн Г.Адъяа, ажлын хэсгээс Ц.Батнасан, О.Баяраа нар тайлбар хийв.

Дэмжсэн          8

Татгалзсан       2

Бүгд                 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Г.Адъяа УИХ-ын чуулганы нэгдсэн хуралдаанд танилцуулахаар тогтов.

**Хуралдаан 11 цаг 05 минутад өндөрлөв.**

Танилцсан:

НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ БАЙНГЫН

ХОРООНЫ ДАРГА                                                                   Т.ГАНДИ

Тэмдэглэл хөтөлсөн:

ХУРАЛДААНЫ НАРИЙН

БИЧГИЙН ДАРГА                                                                     Ц.НАРАНТУЯА

**2008 ОНЫ 5 ДУГААР САРЫН 21-НИЙ ӨДРИЙН**

**НИЙГМИЙН БОДЛОГО, БОЛОВСРОЛ, СОЁЛ,**

**ШИНЖЛЭХ УХААНЫ БАЙНГЫН ХОРООНЫ**

**ДЭЛГЭРЭНГҮЙ ТЭМДЭГЛЭЛ**

**Т.Ганди**:-Эрхэм гишүүдийн энэ өдрийн амар амгаланг эрье. Ирцийн байдлыг танилцуулъя. 2008 оны 5 сарын 21-ний өдрийн хуралдаан эхлэхэд бэлэн болсон байна. Авдай-орон нутагт, Гансүх-өвчтэй, Дондог-өвчтэй, Ламбаа-уулзалттай, Саираан, Сүхбаатар нар орон нутагт, Одончимэд-өвчтэй байна. Бүгд ирцэнд 8 гишүүн орсон байна. 2 гишүүн ирж байгаа юм байна, 10 гишүүн байгаа юм байна.

Өнөөдрийн хурлаар Хөдөлмөрийн аюулгүй байдал, эрүүл ахуйн тухай, Хөдөлмөрийн тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийг хийж эхлэе.Эцсийн хэлэлцүүлэгтэй холбогдулаад Хөдөлмөрийн тухай хуульд нэмэлт, өөрчлөлт оруулах тухай хууль бас эцсийн хэлэлцүүлэг хийгдэнэ.

Ажлын хэснгээс танилцуулга байна уу? Адъяа гишүүн танилцуулга хий.

**Г.Адъяа**:-Хөдөлмөрийн аюулгүй байдал, эрүүл ахуйн тухай хуулийн болон хөдөлмөрийн тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг УИХ-ын 2008 оны 5 сарын 15-ны өдрийн нэгдсэн хуралдаанаар хийж, төслийг эцсийн хэлэлцүүлэгт бэлтгүүлэхээр Нийгмийн бодлого, боловсрол, соёл шинжлэх ухааны байнгын хороонд шилжүүлсэн.

Ажлын хэсэг төслийг хэлэлцүүлэгт бэлтгэхэд дараахь танилцуулгыг Байнгын хорооны хуралдаанд танилцуулж байна.

Нэгдүгээрт, УИХ-ын нэгдсэн хуралдаанаас гишүүдийн олонхийн дэмжлэг авсан зарчмын зөрүүтэй болон найруулгын чанартай саналуудыг төслийн холбогдох зүйл хэсэг, заалтад тусгаж өглөө.

Хоёрдугаарт, УИХ-ын нэгдсэн хуралдаанаар төслийн анхны хэлэлцүүлэг явуулах үед гүйцээн боловсруулах чиглэл өгсөн. Протоколд тэмдэглэсэн дараахь зүйл хэсэгт заалтын талаар санал хураалгахаар оруулж байна. Үүнд:

1.Төслийн 22.1-ийн дор дурдсан заалтуудыг дараахь байдлаар өөрчлөн найруулах. Бүгдийг нь уншчих уу? за тэгвэл ингээд харчих.

**Т.Ганди**:-Танилцуулгатай холбогдуулаад асуух асуулттай гишүүд байна уу?

**Б.Эрдэнэсүрэн**:-Санал байна. Мэргэжлээс шалтгаалсан, мэргэжлээс шалтгаалах гээд хоёр үг яваад байна, хоёр өөрөөр бичээд байна. Ийм учраас мэргэжлээс шалтгаалсан гэвэл үр дүнгээрээ болчихож байгаа учраас мэргэжлээс шалтгаалсан биш, мэргэжлээс шалтгаалах, өмнө нь байгаа найруулгаар нь оруулаад санал хураалгая гэсэн санал байна. Мэргэжлээс шалтгаалсан биш, мэргэжлээс шалтгаалах гэж. 21.1.8. 22.1.8-ыг.

**Т.Ганди**:-Мэргэжлээс шалтгаалсан гэдгээрээ явъя. Яагаад гэхээр Хөдөлмөрийн хуулин дээрээ...

**Б.Эрдэнэсүрэн**:-Үгүй, үгүй. Мэргэжлээс шалтгаалсан гэдэг чинь би ингэж ойгож байна шү дээ, надад юу гэж бууж байна вэ гэвэл мэргэжлээс шалтгаалсан гэвэл юм болчихсоны дараа энэ чинь мэргэжлээс шалтгаалчихсан юм байна гэж бууж байна. Мэргэжлээс шалтгаалах гэдэг чинь өмнө нь мэргэжлээс шалтгаалж болзошгүй гэдэг ийм ойлголт гараад байна л даа. Тийм учраас мэргэжлээс шалтгаалах гэж явмаар байна.

**Г.Адъяа**:-22.1.8 дээр Эрдэнэсүрэн гуайн ярьж байгаа бол яг энэ 22.1.8 дээр мэргэжлээс шалтгаалсан өвчин гэдгээрээ энд яг таарч байгаа юм. Яагаад гэвэл нэгэнт үр дүн нь гарчихсан.

Дараагийн 30.1 дээр болохоор мэргэжлээс шалтгаалах өвчний жагсаалтыг батлана гэдэг. Шалтгаалах гэж найруулах ёстой.

**Т.Ганди**:-Ажлын хэсгээс ирүүлсэн зарчмын зөрүүтэй саналын томъёоллоор санал хураалгая. Төслийн 22.1-ийн дор дурдсан заалтуудыг дараахь байдлаар өөрчлөн найруулах:

22.1.1.Хөдөлмөрийн аюулгүй байдал, эрүүл ахуйн талаархи төрийн бодлогыг хэрэгжүүлэх,

22.1.2.хөдөлмөрийн аюулгүй байдал, эрүүл ахуйн талаар төрийн захиргааны бусад төв байгууллага, аймаг, нийслэлийн нутгийн өөрөө удирдах болон захиргааны байгууллага, ажил олгогч, ажилтны төлөөлөгчдийн байгууллага, тэдгээрийн мэргэжлийн салбар, төрийн бус байгууллагын хоорондын ажлын уялдаа холбоог хангах, энэ дээр анхаараарай, ажилтны төлөөлөгчдийн байгууллага

22.1.3.төрийн захиргааны төв болон холбогдох мэргэжлийн байгууллагатай хамтарч хөдөлмөрийн аюулгүй байдал, эрүүл ахуйн асуудлаар салбар дундын эрх зүйн баримт бичиг боловсруулж, батлах

22.1.6.хөдөлмөрийн аюулгүй байдал, эрүүл ахуйн мэргэжлийн боловсон хүчний асуудлаар холбогдох байгууллагад санал оруулах

22.1.7.хөдөлмөрийн аюулгүй байдал, эрүүл ахуйн сургалтын болон шалгалт авах журам тогтоох,

22.1.8.үйлдвэрлэлийн осол, мэргэжлээс шалтгаалсан өвчин, хурц хордлогын талаархи тайлан гаргах, хөдөлмөрийн хортой, аюултай нөхцөл бүхий ажлын байрны мэдээллийн сан бүрдүүлэх, холбогдох газар, олон нийтэд мэдээлэх

22.1.9.Хөдөлмөрийн аюулгүй байдал, эрүүл ахуйн асуудлаар олон улсын хамтын ажиллагааг хөгжүүлэх

Санал гаргасан: УИХ-ын гишүүн Сүхбаатар, Авдай,Адъяа, Баярсайхан гэсэн байна. Энэ хоёр зүйл дээр нэг юм асууя. Адъяа гишүүн ээ, салбар дундын эрх зүйн баримт бичиг гэдэг яг юуг тодорхойлж байгаа юм бэ?

**Г.Адъяа**:-Ухаандаа, уул уурхайн салбарын юм байна шүү дээ, уулын уурхайн салбарын хөдөлмөрийн аюулгүй ажиллагаатай холбоотой дүрэм, журам гаргахад Нийгмийн хамгаалал, хөдөлмөрийн яам бол тэр салбартай нь зөвшилцөөд юмуу, тэнд холбогдох дүрэм, журмыг баталж, мөрдүүлэх болно. Салбар дундын гэдэг ерөөсөө л тэр. Янз брүийн салбарууд байна шүү дээ, хөнгөн хүнсний салбар ч гэдэг юмуу...

**Т.Ганди**:-Эрүүл ахуйн асуудлаар, арай жаахан онцлог өвөрмөц салбаруудын түвшинд...

**Г.Адъяа**:-Гаргаж болно.

**Т.Ганди**:Ер нь суурь хууль зохицуулалт хийгдэнэ шүү дээ. 22.1.2.дээр ажилтны төлөөлөгчдийн байгууллага.

**Г.Адъяа**:-Энэ хуульд орсноороо явж байгаа юм. Үйлдвэрчний эвлэлийг л хэлээд байгаа шүү дээ.

**Т.Ганди**:-Тэгвэл шууд ҮЭ-ийн гэхгүй яасан юм бэ?

**Г.Адъяа**:-Тэгэхгүй. Хуулиуд ер нь ажилтны төлөөлөгч гэдгээр, Хөдөлмөрийн хуулийнхаар.

**Т.Ганди**:-Ингээд 22.1-ийн дор дурьдсан заалтуудыг өөрчлөн найруулах ауудлыг дэмжиж байга гишүүд гараа өргөнө үү. За баярлалаа.

2.Төслийн 30.1, 30.2-ыг дараахь байдлаар өөрчлөн найруулах:

30.1.Мэргэжлээс шалтагалсан өвчний жагсаалтыг эрүүл мэндийн асуудал эрхэлсэн төрийн захиргааны төв байгууллага батална.

30.2.Үйлдвэрлэлийн осол, хурц хордлого, мэргэжлээс шалтгаалах өвчний улмаас хөдөлмөрийн чадвар алдалт, түүний хувь хэмжээ, хугацааг Нийгмийн даатгалын тухай хуульд заасны дагуу Эмнэлэг хөдөлмөрийн магадлах комисс шийдвэрлэнэ.

**Г.Адъяа**:-Энэ улмаас гэдгийн дараа гарсан гээд хэлчихмээр юм билээ. Нэг үг дутаад байгаа байхгүй юу, гарсан гэх юмуу, юу гэх юм.

**Т.Ганди**:-Энэ дээр нэг юм хийхгүй бол болохгүй байна. Өвчний улмаас бий болсон... энэний найрлагыг олж хийе.

**Б.Эрдэнэсүрэн**:-Энэ дээр яг мэргэжлээс шалтгаалах гэж бичнэ. 30.1-ийг мэргэжлээс шалтгаалах.

30.2-ыг над ийм юм бодогдоод байх юм. Энэ тэртээ тэргүй эмнэлэг, хөдөлмөрийн магадлах комисс шийдвэрлээд хуулинд байж байгаа юмыг хуулинд заасны дагуу гэж ингэж оруулдаг юмуу. Хуулинд хуулинд заасны дагуу гэж оруулсан томъёолол чинь шаардлагагүй мэт бодогдоод байна. Яагаад гэвэл тэртээ тэргүй тэр нийгмийн даатгалын тухай хуулинд байж байгаа юм байна шүү дээ. Тэгтэл хүн асуух вий гэсэн юм болчихоод байна шүү дээ. Энэ хоёрдугаар заалтыг хасмаар байна.

**Т.Ганди**:-Хасч болохгүй. Хугацааг эмнэлэг хөдөлмөрийн магадлах комисс шийдвэрлэнэ гэдгээр явъя.

**Б.Эрдэнэсүрэн**:-За тэгье.хуулинд заасны дагуу гэдгээ больчихъё.

**Т.Ганди**:-Түүний хувь хэмжээ, хугацааг эмнэлэг, хөдөлмөрийн магадлах комисс шийдвэрлэнэ гээд точный хэлчихье.

Шалтгаалсан гэдэг чинь бас өөр байна. Энэ дээр өвчин нэгэнтээ бий болчихсон учраас шалтгаалсан гэдгээрээ байх ёстой юм байна.

**Б.Эрдэнэсүрэн**:-Үгүй, үгүй.

**Г.Адъяа**:-Үгүй. Яг зөв. Мэргэжлээс шалтгаалсан өвчний тайланг гаргана гэвэл уже үр нь дүн гарчихсан.

Мэргэжлээс шалтгаалах өвчний жагсаалтыг гаргана гэдэг бол болоогүй юмыг хэлж байна.

**Б.Эрдэнэсүрэн**:-Харин тэгэхээр энэ дээр шалтгаалах гэнэ шүү дээ.

**Г.Адъяа**:-Таны хэлдэг зөв.

**Б.Эрдэнэсүрэн**:-Өмнө нь бол шалтгаалсан нь зөв, энд шалтгаалах. Болоогүй байгаа учраас.

**Т.Ганди**-:Энийг анхаараарай. 30.1, 30.2-ыг. Хоёр асуудал байна шүү дээ, мэргэжлээс шалтгаалсан буюу шалтгаалах гэдэг асуудлыг эргэж харах.

Үйлдвэрийн осол, хурц хордлого, мэргэжлээс шалтгаалах өвчний улмаас бий болсон хөдөлмөрийн чадвар алдалт, түүний хувь хэмжээ, хугацааг эмнэлэг, хөдөлмөрийн магадлах комисс шийдвэрлэнэ гэж найруулна. Дэмжиж байгаа гишүүд гараа өргөнө үү. За дэмжигдлээ.

3.Төслийн 31.1-ийг "ажлын байрны хөдөлмөрийн нөхцлийн үнэлгээг хөдөлмөрийн хяналтын асуудал эрхэлсэн төрийн захиргааны байгууллагаар хийлгэх" гэж өөрчилж, төслийн 28.1-д 5 дахь заалт болгон шилжүүлэх.

**Б.Эрдэнэсүрэн**:-Наадах чинь яамаар хийлгэнэ гээд өөр бас нэг хүн хийлгэж байгаа юм шиг юм буугаад байна шүү дээ. Тэр үнэлгээг хөдөлмөрийн асуудал эрхэлсэн байгууллагаар хийлгэнэ гэж биш, зүгээр энэ ажлын байрны хөдөлмөрийн нөхцлийн үнэлгээг хөдөлмөрийн хяналтын асуудал эрхэлсэн төрийн захиргааны төв байгууллага хийнэ гэж оруулмаар байна. Тэрнээс тэр байгууллагаар хийлгэнэ гэхээр чинь бас хэн хийлгэх юм гэдэг нь тодорхойгүй үлдчих гээд байна шүү дээ.

Дараачийн заалтан дээр ч ялгаагүй, найрлагын хувьд байрыг нь сольж хиймээр байна.

**Т.Ганди**:-Адъяа гишүүн ээ, ажил олгогчийн үндсэн үүрэг дотор нь байгаа асуудлыг дахин ингэж хэлэх шаардлага байгаа юмуу?

**Г.Адъяа**:-Энэ дээр бид нар яриад байна шүү дээ, энэ бол их маргаан дагуулах асудал. Одоогоор хийж байгаа газар нь өөр байгаа, мэргэжлийн хяналтын газар. Тэгэхээр бид нар яамны дэргэдэх төвөө урд нь гар өргөчихсөн билүү. Тэгэхээр энийг яам хийнэ гэж ерөөсөө болохгүй. Нэгэнт яамны дэргэд төв нь байна гээд оруулчихсан юм бол энийг ерөөсөө хасчихаж болох юм. Яамны дэргэд төв байхаа шийдчихсэн тийм ээ.

**Т.Ганди**:-Эхлээд төрийн захиргааны төв байгууллага хийчихсэн юмыг дахиад хяналтын асуудал эрхэлсэн ийм хоёр давхардсан үнэлгээ явах гээд байна шүү дээ. Тийм учраас энэ суурь хуулиндаа яг юу гэж байгаа юм бэ?

Ажлын хэсгийн саналыг оруулж ирээгүйд тооцож санал хураалгахаа больё, тэгэх үү, за хаслаа шүү. За санал хураалгах шаардлагагүй гэж үзэж байна. Ажлын хэсэг татаж авч байна.

4.Төслийн 31-р зүйлд "31.1.Химийн хорт болон аюултай бодис, түүнийг агуулсан түүхий эд, материал ашиглан үйл ажиллагаа явуулж байгаа ажлын байрны хөдөлмөрийн нөхцлийн үнэлгээг жилд нэгээс доошгүй удаа хөдөлмөрийн хяналтын асуудал эрхэлсэн төрийн захиргааны байгууллагаар хийлгэнэ" гэсэн хэсэг нэмэх. Энэ чинь дээд талтайгаа авцалдаатай юм байна шүү дээ.

**Г.Адъяа**:-Төрийн захиргааны байгууллагаас эрх олгосон. Нөгөө төвөөр л хийлгэнэ гэсэн үг.

**Т.Ганди**:-Энэ болохгүй байна. Энийг дахиж эргэж хармаар байна.

**О.Баяраа**:-Энд нэг тайлбар хэлье. Түрүүний уг нь бид нарын санал хураах шаардлагагүй гэж үзсэн юм маань ажил олгогчийн үүрэг дотор оруулж байгаа юм. Ажил олгогч үнэлгээ хийлгэж байх үүрэгтэй гэж. Нийтлэг үүрэг. Сүүлчийнх нь энэ бол химийн хортой аюултай бодис агуулсан ийм материал ашиглаж байгаа газар бол жилд нэгээс доошгүй удаа заавал үнэлгээ хийлгэж байна. Яагаад гэвэл хэрэглэж байгаа бодис нь хүний биед аюултай учраас нэгээс доошгүй удаа. Нөгөөдөх нь бол ерөнхий заалт. Ийм хоёр  заалт уялдаж орж байгаа юм л даа, уг нь.

**Б.Эрдэнэсүрэн**:-Ажил олгогчийн үүрэг болж орж байгаа юмуу, энэ заалт чинь. 31.1 чинь үү? Яг хуулинд юу гэсэн юм байгаа юм бэ? гарчиг нь.

**О.Баяраа**:-Ажлын байрны хөндлөнгийн гэрчилгээ, үнэлгээ. Өргөн барьсан төсөл дээр. Тэрэн дээр ерөнхий биччихсэн байгаа юм. Ажлын байрны үнэлгээг мэргэжлийн байгууллага хийнэ гээд. Энийг жаахан тодруулсан юм.

**Б.Эрдэнэсүрэн**:-Ажил олгогчийн үүрэг дотор орж байгаа бол энэ байгууллагаар хийлгэж байхаар ингэж зааж болж байна. Гэтэл наадах чинь бол ажлын байрны үнэлгээ гэсэн тийм гарчиг дотор орж байгаа мөртлөө төрийн захиргааны байгууллагаар хийлгэнэ гэхээр хэн хийлгэх юм гэдэг нь буухгүй байна шүү дээ. Эсвэл ажил олгогчийн үүрэг дотор тэгж хэлж болох юм. Яаманд асуудлаа тавиад хийлгэдэг байж болох юм.

**Т.Ганди**:-Тэгэхээр ингэе гишүүд ээ, ойлголоо, ерөнхий санааг нь. 31.1 дээрээ энэ асуудал ер нь байх юм байна, тэгэхдээ энэ төрийн захиргааны байгууллагаар хийлгэх биш, ерөөсөө ажлын байрны хөдөлмөрийн нөхцлийн үнэлгээг хөдөлмөрийн хяналтын асуудал эрхэлсэн эрх бүхий байгууллагаар хийлгэнэ гэсэн заалтаа ажил олгогчийнхоо эрх дотор оруулъя. Тэгэх үү, тэгж найруулах уу? за тэгвэл яг энэ найруулгыг дэмжиж байгаа гишүүд гараа өргөнө үү.

Тэгэхээр энэ саяны хэлсэн найруулгатай авцалдуулаад дараагийнх нь явж болж байна, тийм ээ. За одоо ингээд химийн хорт болон аюултай бодис, түүнийг агуулсан түүхий эд, материал ашиглан үйл ажиллагаа явуулж байгаа ажлын байрны хөдөлмөрийн нөхцлийн үнэлгээг жилд 1-ээс доошгүй удаа дээд талын сая эрх бүхий байгууллагаар хийлгэнэ шүү дээ. Тэгэхээр тэрэнтэйгээ авцалдуулж хийлгэе тэгэх үү. Энэ нь төрийн захиргааны хөдөлмөрийн хяналтын асуудал эрхэлсэн байна уу, эсвэл хөдөлмөрийн хяналт эрхэлдэг маш олон хөндлөнгийн аудит маягийн байгууллагууд бий болгохыг үгүйсгэхгүй шүү дээ, бид нар. Тэгэхээр энүүгээрээ л хийлгэнэ гэсэн үг шүү дээ. За энүүгээр найруулъя. Ингээд агуулгыг дэмжиж байгаа гишүүд гараа өргөнө үү.

Яг төрийн захиргааны байгууллага гэдгээ л авчихаж байгаа шүү дээ. Татаад. Эрх бүхий гэдэг маань эрх нь бүтцийн хувьд ямар байгууллага бий болж орж ирэхийг бид нар хэлж мэдэхгүй байна. Тэгэхээр тэр байгууллагаараа л хийлгэнэ гэсэн үг шүү дээ. За эрх бүхий.

31.1.1-ийг ажил олгогчийнхоо үүрэг дотор бүгдийг нь ... 28-ын 5 дахь заалтан дээр Батнасан, Цолмон. Сая хоёр агуулгаа 28 руугаа оруулаад 31 дэх зүйл чинь ерөөсөө байхгүй болно гэсэн үг.

31-р бүлгийнхээ техникийнхээ юмыг хэдүүлээ харъя, тэгэхгүй болохоор хоёр бүлэг зүйл маань байхгүй болчихлоо.

**Б.Эрдэнэсүрэн**:-31-д орвол орж болох юм байна. Тэгэхдээ энд байгууллагаар хийлгэнэ гээд том явчихсан учраас наадах чинь болохоо байчихаад байгаа байхгүй юу. тэр байгууллага хийнэ гэдэг томъёоллоор. Өөрөөр хэлбэл, энэ хөдөлмөрийн хяналтын асуудал эрхэлсэн төрийн захиргааны төв байгууллага дараахь ажлын байрны үнэлгээг хийнэ гээд нэгдүгээрт, тэр ажлын байрны хөдөлмөрийн үнэлгээ, нөгөөх нь химийн хорт бодисыг гээд ингээд хоёр функц болгоод оруулчих юм бол энд байж болж байна.

Өөрөөр хэлбэл, тэр байгууллагын үүрэг маягаар энд томъёолол оруулж бас болох юм. Байгууллагаар хийлгэчихнэ гэх юм бол эндээ таарахгүй. Нөгөө ажил эрхлэгч хүсэлт тавьж хийлгэж байгаа юм шиг болчих гээд байна. Энэ болохоор яг хяналт, үнэлгээ хийдэг байгууллагынх нь эрх хэмжээг тогтоож өгч байгаа заалт байна.

**Т.Ганди**:-28.1.5 дахь заалт болгон шилжүүлэх гэхээсээ илүүгээр ажлын байрны үнэлгээ гэсэн ерөнхий бүлэг зүйл маань байгаа байхгүй юу. Тэрэн дотор хоёр зүйл байгаа. Нэгдүгээрт энэ хөдөлмөрийн нөхцлөө эхлээд үнэлүүлээд дараа нь хүнд хортой үнэлгээгээ үнэлүүлэх ёстой асуудал байна, тийм ээ. Тэгэхээр энэ хоёрыг хоёулангий нь найруулаад 31-дээ хэвээр нь барьж үлдээгээд тэгэхдээ энэ тухайн хөдөлмөрийн нөхцлийн үнэлгээг хийх, хөдөлмөр хяналтын асуудал эрхэлсэн эрх бүхий байгууллагаар хийлгэнэ гэдэг логикоороо л үлдээе. За тэгье. За ингээд дэмжлээ. 31-дээ хоёулаа үлдлээ. Энэ логикийг ерөнхийдөө зарчмын хувьд дэмжиж байгаа гишүүд дахиад нэг гараа өргөчих. За баярлалаа.

**Г.Адъяа**:-31.2-ыгоо дээдэх найруулгатайгаа холбож найруулмаар юм байна. Яагаад гэх юм бол ажлын байрны хөдөлмөрийн нөхцлийн үнэлгээ хийх байгууллага, журмыг гээд Хөдөлмөрийн яам тогтоох нь байна шүү дээ, ийм байгууллагаар, ийм ийм үнэлгээ хийлгэнэ гэсэн, тийм ээ. Эрх олгох нь байна шүү дээ.

**Т.Ганди**:-Адъяа гишүүн ээ, ийм юман дээр тохиръё. Яагаад гэхээр дахиад протоколын юман дээр маргаан гарч магадгүй учраас 31-р зүйл бол өөрөө үнэлгээний тухай ойлголттой бүлэг зүйл. Тийм учраас 31.1 буюу ерөнхий үнэлгээнийхээ химийн хорт, аюултай бодисын асуудлаар 3-ны 2-оор босгож санал хураалгах ёстой. Яагаад гэхээр эхний хэлэлцүүлэг дээр энэ асуудал маань тавьж орж ирээгүй учраас эцсийн хэлэлцүүлэг дээр бид нар ерөнхий юугаараа өөрчилж байна шүү дээ. Тийм учраас энийгээ 3-ны 2-оороо санал хураалгаад таны саналаар дэмжигдлээ гэж үзье.

Тэгээд 28-ын 5 руу шилжүүлэхгүйгээр 31.1, 31.2-ыг найруулаад энэ үнэлгээнийхээ хэсэгт үлдээе гэж. Ойлгосон уу. 31.2-ыг найруулгаар авахгүй болохоор ...

**Б.Эрдэнэсүрэн**:-Ажлын байрны үнэлгээг ямар хугацаанд хийх ёстой юм бэ?

**Т.Ганди**:-Хугацааг тогтооно гэж байгаа.

**Ц.Батнасан**:-Танайх хүнд нөхцөлтэй байна, танайх хортой нөхцөлтэй байна гэдгийг тэр мэргэжлийн байгууллага албан ёсоор тогтоож байх ийм л юм л даа. Энэ бол хуучин Хөдөлмөрийн хуулинд байсан заалт байгаа юм.

**Б.Эрдэнэсүрэн**:-Энэ хойно ажил олгогчийн үүрэг дотор байж байгаа биз дээ.

**Ц.Батнасан**:-Ер нь ажил олгогч бас тодорхой хэмжээгээр тэр ажлын байрныхаа үнэлгээг ер нь тодорхой хугацаанд өөрөө хийлгэж байх үүрэг нь бас байж байгаа. Тэгэхдээ яг хийдэ байгууллага нь мэргэжлийн байгууллага. Тэр мэргэжлийн байгууллага бол албан ёсоор өөрийнхөө багаж хэрэгсэлтэй газар дээр нь очоод яг жинхэнэ танайх ямар нөхцөлтэй байгууллага вэ гэдгийг нь албан ёсоор мэргэжлийн хувьд нь тогтоож өгөөд байгаа байхгүй юу.

**Т.Ганди**:-Ажлын байрны хугацааг ерөнхий утгаар нь тавьчихаар анх ажлын байр бий болгосон компани 5 жил байна уу, 3 жил байна уу, бид нар ер нь үнэлгээгээ гаргачихсан гээд үндсэн үйл ажиллагаа нь өөрчлөгдчихсөн байж болно шүү дээ. Баар ажиллуулж байгаад болиод гутлын үйлдвэр ажиллуулдаг ч юмуу, гутлын үйлдвэр ажиллуулж байгаад сургууль болгодог ч юмуу, ер нь үндсэн чиглэл нь өөрчлөгдчихсөн байна шүү дээ, тэгэхээр энийг тодорхой хугацааг нэг өгүүлбэр тавьж үйл ажиллагааны чиглэлтэй уялдуулж гэж нэг юм хийхгүй бол болохгүй юм шиг байна. Ерөнхий тавьчихаад. Анх байгуулагдсан компани үнэлгээгээ хийлгэчихсэн гэдгээр хичнээн ч жил явж болохоор ийм задгай логик харагдаад байна шүү дээ.

Тийм учраас энийг найруулаад хөдөлмөрийн янз бүрийн хэвшил өөрчлөгдөнө шүү дээ, тэр тохиолдолд заавал үнэлгээ хийлгэсэн байна гэдэг юм хийхгүй бол болохгүй байна. Тийм үү? Адъяа гишүүн ээ? Тэгэхгүй болохоор одоо ингээд нэг үйлдвэр эрхэлж байгаад үйлдвэр эрхэлж байгаа газраа сургалтын байгууллага эрхэлж болохгүй шүү дээ, мэдээж хэрэг. Тийм учраас энэ хөдөлмөрийн онцлог, үйл ажиллагаа явуулж байгаа онцлог юутай уялдуулаад ажлын байрны үнэлгээ хийнэ гэдэг логикоор найруулж оруулъя. Тэгэх үү?

**Б.Эрдэнэсүрэн**:-Тэгвэл энийг ингээд найруулж болмоор байна л даа. Тэр ажлын байрны хөдөлмөрийн нөхцлийн үнэлгээ хийх журам, байгууллагыг хөдөлмөрийн асуудал эрхэлсэн төрийн захиргааны төв байгууллага баталж тогтооно гэчихээд тэр ажил үйлдвэрлэл өөрчлөгдөх болгонд хөдөлмөрийн нөхцлийн үнэлгээ хийнэ нэг заалт нь. Нөгөөх нь энэ байж байг л дээ. Жилд 1 удаа гэсэн шүү дээ. Тэр байгууллагаар гэхгүй. Байгууллагын нэгэнт тогтоох юмыг яам хариуцаад тогтоочихож байгаа учраас тэр хэдэн удаа яаж хийхэв гэдгээ. Химийн хорт бодис хэрэглэсэн үед бол жилд нэг удаа хийнэ, ажлын үйлдвэрлэлийн хэв шинж өөрчлөгдсөн тохиолдолд... ерөнхий заалт хийгээд өгчихвөл тэгээд тодорхой болоод явчих гээд байна.

**Т.Ганди**:-Хүнд, хортой аюултай нөхцлийнх бол жил болгон хийгдэх нь байна. Хөдөлмөрийн хэв шинж, үйл ажиллагааны чиглэл өөрчлөгдсөн тухай бүрт үнэлгээ хийлгэнэ гэсэн байдлаар оруулъя. За үндсэндээ зарчмаа зөвшөөрөөд гараа өргөе. За баярлалаа.

Хөдөлмөрийн аюулгүй байдал, эрүүл ахуйн хуулийн төслийн талаархи нэмэлт, өөрчлөлтийг эцсийн хэлэлцүүлгийг хийж дууслаа.

31.2 дээр чинь ийм найруулга хийх гэж байна шүү дээ, хөдөлмөрийн нөхцлийн үнэлгээ хийх эрх бүхий байгууллага. Химийн хортой аюултай бодист энэ лаборатори хийж чадна гэдгийг ... тэгж найруулахгүй бол энэ дээр чинь байхгүй байна. Үнэлгээ хийх эрх бүхий байгууллага хийх журмыг хөдөлмөрийн асуудал хариуцсан төрийн захиргааны төв байгууллага. Хөдөлмөрийн нөхцлийн төв байна гэдгийг босгохгүй бол байхгүй болж байна. Түрүүчийн хэлэлцүүлгийн үед гарч ирээгүй нэг асуудал. Тэрнийг яах юм бэ? Хөдөлмөрийн нөхцлийн төв гэдэг үг байхгүй болж байгаа.

**С.Чинзориг**:-Энэ эртээд чуулган дээр уначихсан санагдаад байх юм. Мэргэжлийн өвчин судлал, хөдөлмөр хамгааллын байгууллагыг байгуулж, дүрмийг батална гэдэг асуудал чинь. Эртээд Ламбаа гишүүн ярьж байгаад бүтэцтэй холбоотой асуудлууд чинь уначихсан шүү дээ, олонхийн санал аваагүй уначихсан шүү дээ.

Тэгэхээр одоо мэргэжлийн өвчин судлал, хөдөлмөр магадлалын байгууллага дотор оруулж, тэр хөдөлмөрийн нөхцөл гэдгийг оруулж өгөх ёстой болчихоод байгаа юм л даа, хөдөлмөрийн нөхцлийг тогтоох. Чуулган дээр санал хураагаад уналаа, одоо тэгээд энэ санал үлдэж байгаа байхгүй юу. Энэ санал үлдэж байгаа шүү дээ.Хөдөлмөрийн нөхцөл тодорхойлно гэдгээр оруулж өгөх ёстой болчихоод байгаа юм. Одоо бол төслийн 2.1.11 байгаа шүү дээ. мэргэжлийн өвчин судлал, хөдөлмөр магадлалын байгууллагыг байгуулж дүрмийг батлах гээд. Энэ дотроо мэргэжлийн өвчин судлал, хөдөлмөр магадлал, хөдөлмөрийн нөхцлийн тодорхойлох байгууллага баталж... нөхцлийг тодорхойлох гэдгийг оруулж өгөхгүй бол болохгүй болчихоод байгаа юм.

**Т.Ганди**:-Төслийн санал үлдсэн. Протокол дээр бол 22.1.11 чинь өөрөө өргөн барьсан төсөл. Энэ дээр маргаан үүсээд нээлттэй орхиё, 3-ны 2-оороо найруулгыг нь өөрчилж оруулж ир гэсэн байна. Тэгэхээр сая бид нарын ярьдаг зөв байхгүй юу. Тийм учраас 3-ны 2-ын санал хураах горимын сая хийгээгүй, үндсэндээ гишүүд ажлын хэсгээс санал гаргаад хийгдчихлээ гэж үзлээ, тэгэхээр найруулгаар нь авъя гэдгээр нь явчихаж болж байна уу? сая 31.1.2 шүү дээ.

Одоо 3-ны 2-оороо ажлын хэсгээс санал гаргаад найруулгын өмнө ярьсан шүү дэ, ингэж өөрчлөе гэдгийг. 3-ны 2-оор санал гаргаад дэмжигдлээ гэж үзэж байгаа. Баталгаажуулах уу? 3-ны 2-оороо. Хөдөлмөрийн нөхцөл гэдэг үгээ оруулъя. Нээлттэй орхисон. Энийг хэлэлцүүлж оруулж ир гэж Их Хурлын даргаас бас яг хэлэлцүүлгийн үед бас үүрэг болгосон учраас Төслийн 22.1.11 дээр хөдөлмөрийн нөхцөл гэдгийгээ авъя гэдгээрээ санал хураалгая. Дэмжиж байгаа гишүүд, 3-ны 2-оор гэсэн үг шүү дээ. За дэмжигдлээ.

Тэгэхээр хөдөлмөрийн нөхцөл гэдэг үг маань 31.1.2-т ороод, найруулгаар авъя гэж тооцъё. Баяраа ойлгосон уу? 22.1.11-ээ. За үндсэндээ ажлын хэсэг дээр болохоор 31.1.1, 31.1.2, 22.1.11-ийг найруулах.

**С.Чинзориг**:-Эртээд Ламбаа гишүүн буруу ойлголт өгөөд явчихна лээ. Ламбаа гишүүн хоёр юм хольчихсон юм. Одоо бол Нийгмийн даатгалын ерөнхий газрын харьяанд мэргэжлийн өвчин судлалы төв гэж байгаа шүү дээ. Энийг чинь Засгийн газрын хуучин сайд нарын зөвлөлийн тогтоолоор байгуулсан байснаа болиод тогтоол нь хүчингүй болчихсон. Одоо үндсэндээ нийгмийн даатгалын ерөнхий газрын харьяанд үндэсний зөвлөл шийдээд байгуулж яваад байгаа юм. Энэ бол хийх ёстой байгууллага. Тэгэхээр энийгээ бид бүтцийн байгууллагаа хуулиндаа оруулж албажуулж өгье.

Хоёрдугаарт, төсвөөсөө энийгээ санхүүжүүлдэг болгоё, санхүүжилтийн асуудлыг шийдэж өгье гэдэг байдлаар бид оруулж өгсөн юм. Одоо бол үндсэндээ ийм байгууллага байгаа, үгүй нь шийд байхгүй, нийгмийн даатгалын сангаас санхүүжүүлж болно, төслөөс санхүүжиж болно гэсэн тийм шийдвэр байхгүй. Үндэсний зөвлөлийн шийдвэрээр бид энэ байгууллагаа байгуулаад яваад байгаа юм. Тэгэхээр энийгээ бас баталгаажуулж өгч, хуулинд оруулж өгье гэж.

Хоёрдугаарт, нөхцлийн төвтэй холбоотой асуудал, энэ хөдөлмөрийн нөхцлийн үнэлгээ хийдэг төвтэй холбоотой асуудлыг оруулж ирж байгаа юм. Одоо бол энд заавал тэгж нөхцлийн төв гэж тусдаа байхын шаардлага алга. Мэргэжлийн өвчин судлал, хөдөлмөр магадлалын байгууллага гэж тусдаа байгууллага ерөөсөө байхгүй ээ. Ерөөсөө мэргэжлийн өвчин судлалын асуудал, энэ нөхцлийнхөө үнэлгээний асуудал хариуцсан нэг л байгууллага байгуулъя гэж, тэгж ойлгоод 22.1.11-ийг найруулаад явчихъя гэсэн бодолтой байгаа юм. Төсвөөс санхүүжүүлье гэсэн.

Эртээд Ламбаа гишүүн ойлгохдоо мэргэжлийн өвчин судлалын төвийг чинь эмнэлэг хөдөлмөр магадлалын төв комисс шийдэж байгаа асуудал. Энийг та нар ийм болгох гэж байгаа юм байна гэсэн юм яриад явчихаж байгаа юм. Тэгэхээр энэ эмнэлэг хөдөлмөр магадлалын төв комисс бол тусдаа асуудал, тэр бол жичдээ байдгаараа байна. Энэ өвчин судлалын төв нь одоо бидний яриад байгаа энэ нөхцлийн төвтэйгээ нийлээд мэргэжлийн өвчин судлал, хөдөлмөрийн нөхцлийг тогтоох нэг л байгууллага байгуулж байна гэж ийм асуудал ярьж байгаа юм. Тийм юугаар ойлголтоо нэгтгээд явчихмаар байна.

**Т.Ганди**:-За ойлголцлоо. Мэргэжлийн өвчин судлал, хөдөлмөрийн нөхцлийн. За ингээд 3 зүйл дээр найруулга хийх эрхээ аваад 3-ны 2-оор санал хураалгаж дэмжигдээд, үндсэндээ энэ Хөдөлмөрийн аюулгүй байдал, эрүүл ахуйн хуулийн төслийн асуудлаар эцсийн хэлэлцүүлэг хийгдлээ.

Хөдөлмөрийн тухай хуульд нэмэлт, өөрчлөлт оруулах тухай хууль байна. Санал байна уу? байхгүй байна. Тэгвэл энэ маш сайн найруулгын шинж чанартай зүйлүүд дээрээ ажиллаад чуулганы хуралдаанд оруулахаасаа өмнө бас Байнгын хорооныхоо гишүүддээ найруулгынхаа томъёоллыг бас харуулъя яагаад гэхээр яг хэлэлцүүлгийн түвшинд бас энэ төслөө хамгаалж үлдэхийн тулд ярихад тус болох үүднээс. Ингээд эцсийн хэлэлцүүлгийг УИХ-ын чуулганы хуралдаанд хэлэлцүүлэхийг дэмжиж байгаа гишүүд гараа өргөнө үү. Бүгдээрээ дэмжлээ. Илтгэлийг ажлын хэсэг Адъяа гишүүн уншъя. За баярлалаа гишүүд ээ, хэлэлцэх асуудал дууслаа.